钦定古今图书集成/明伦汇编/官常典/第754卷 > 吴甘来
## 钦定古今图书集成/明伦汇编/官常典/第754卷 > 吴甘来

按《明外史》本传：“甘来，字和受，江西新昌人。父之才，西
安府同知。甘来与兄泰来同举乡试。崇祯改元，甘来
成进士，授中书舍人。后三年，泰来亦成进士，授南京
太常博士。五年，甘来擢刑科给事中，伉直敢言。户部
尚书毕自严下狱，抗疏救之。帝重法绳下，朝士坐大
辟者累累，甘来疏请停刑。芜湖设关，商舟多覆没，甘”
来请罢征。七年，西北大旱，疏言：“秦、晋间人相食，父子
兄弟不相顾。陛下发粟以赈，犹恐被泽者少。乃山西
难民，半为总兵官张应昌等杀以冒功，中州诸郡畏
曹变蛟，兵甚于贼，臣实痛之。”又言：“赏罚者，将将大机
权也。陛下加意边陲，赏无延格。乃红夷献俘，黔、蜀争
功，昌黎死守，功犹待勘。急则用其死绥，缓则束以文
法。且封疆之罚，武与文二，内与外二，士卒与将帅二。
受命建牙，或逮或逐，以封疆罪罪之。而跋扈将帅罪
状已暴，止于戴罪。偏裨不能令士卒，将帅不能令偏
裨，督抚不能令将帅，将听贼自来自去，谁为陛下翦
凶逆者？”帝纳其言，为下令申饬。吏部侍郎张捷荐用
吕纯如，甘来疏争，且劾捷宜罢，事乃止。忧归，服阕，起
吏科，进兵科右给事中。乞假归。十五年起历户科都
给事中。列上《练兵足饷》十事。又陈开矿之害。时封疆
大吏多假护藩名，弃封守，移善地，致列城崩溃。甘来
极论其弊。一日，帝诘户部尚书倪元璐饷额，甘来，元
璐门生也，进曰：“臣科与户曹表里，饷可按籍稽。臣所
虑者，兵闻贼而逃，民见贼而喜。恐不特无饷之患，宜
急轻赋税、收人心。”帝颔之。甘来遘疾，连请告。会帝命
编修陈名夏掌户科，甘来、喜得代。不数日，贼薄都城。
时泰来已官礼部员外郎，甘来属归事母，而己誓必
死。明日城陷，有言驾南幸者。甘来曰：“上明且决，必不

世名罪弥大耳。”正衣冠北向拜，投缳死。福王时，赠太
常卿，谥“忠节。